Prostituut- en tienermoord: Verhoor begin vandagJohannes Christiaan de Jager Johannes Christiaan de Jager (48) wat daarvan verdink word dat hy twee tienermeisies, Hiltina Alexander (18) van Parow en Charmaine Mare (18) van Mpumalanga, vermoor het, se verhoor begin Woensdag in die Wes-Kaapse hooggeregshof. Die staat beweer De Jager het Alexander, ŉ sekswerker, op 18 Mei in Parow in 2008 opgelaai, haar verkrag en toe vermoor. Haar liggaam is die volgende dag langs die N7-hoofweg in Philadelphia naby Atlantis gevind. ŉ Nadoodse ondersoek het bevind dat sy verwurg is. Mare was met vakansie in Kaapstad in Januarie en het by ŉ vriendin in Kraaifontein gebly. Haar vriendin se ma was in ŉ verhouding met De Jager. Op 7 Januarie het die vriendin, die vriendin se ma en De Jager se seun op ŉ bootreis gegaan. Mare en De Jager het alleen by die huis gebly. Volgens die staat het De Jager herhaaldelik probeer om Mare seksueel aan te rand. Mare het haar teen De Jager verset. Toe die gesin op 11 Januarie terugkeer huis toe, was Mare vermis. De Jager het ŉ vermistepersone-saak by die polisie aanhangig gemaak. ŉ Verkoolde borsgedeelte van haar liggaam is in ŉ afgeleë veld in Kraaifontein gevind. Haar arms en bene is afgesny. Haar hande is in ŉ kartonboks in die motorhuis van hul huis weggesteek en haar voete is langs die N2-snelweg naby Firgrove in Somerset-Wes opgespoor. Lees ook: Prostituut- en tienermoord: Man weer in hof Man in hof wat Kaapse tiener glo vermoor, in stukke opkap